C 309/10
4.
MT
Il-Ġurnal Uffiċjali tal-Unjoni Ewropea
16.8.2022
Definizzjoni fil-qosor taż-żona ġeografika Iż-żona ġeografika tal-produzzjoni tal-banana koperta mill-IĠP “Plátano de Canarias” hija l-Arċipelagu tal-Gżejjer Kanarji, u hija magħmula mit-territorju kollu ta’ użu agrikolu li jinsab ’l isfel mill-500 metru fuq il-livell tal-baħar.
5.
Rabta maż-żona ġeografika
a)
Speċifiċità taż-żona ġeografika: L-arċipelagu tal-Kanarji jinsab faċċata tax-xatt tal-Majjistral tal-Afrika, bejn il-koordinati 27° 37′ u 29° 25′ Tramuntana.
Din is-sitwazzjoni ġeografika, flimkien mal-irjieħ Aliżej u l-kurrent kiesaħ tal-Kanarji, iwasslu għal klima kklassifikata bħala subtropikali umda, b'temperaturi moderati u xita skarsa.
It-temperaturi fil-Gżejjer Kanarji għandhom medji pjuttost uniformi tul is-sena.
Fl-ixtut, il-medja tinsab qrib l-20 °C, iżda t-temperaturi jinżlu b'mod evidenti bl-altitudni, u tiżdied il-varjazzjoni fit-temperaturi matul il-ġurnata.
It-temperaturi moderati u l-irjieħ umdi li jaslu fuq il-gżejjer jinfluwenzaw it-tkabbir kajman tal-pjanta u ż-żmien itwal meħtieġ għall-maturazzjoni tal-frotta, u dan kollu jiġi rifless fil-karatteristiċi distinti tal-“Plátano de Canarias”.
b)
Speċifiċità tal-prodott: Il-banana tal-Indikazzjoni Ġeografika Protetta “Plátano de Canarias” għandha forma tawwalija, b’kurvatura evidenti, tul minimu ta’ 14 ċm, ħxuna minima ta’ 27 mm, u togħma ħelwa intensa b’tikek kannella fuq il-qoxra.
Il-preżenza ta’ dawn it-tikek hija l-marka li tidentifika din il-banana minn varjetajiet oħra, u l-karatteristika ewlenija li minnha l-konsumaturi jagħrfu l-“Plátano de Canarias”.
Teknikament, dawn it-tikek fuq il-qoxra huma kkaġunati mill-attività ta’ ċerti enzimi speċifiċi, l-iktar fosthom il-polifenolossidasa u l-perossidada.
L-istudju li jakkumpanja l-applikazzjoni għall-IĠP “Plátano de Canarias” jiġbor id-data korrispondenti għal dawn il-parametri tal-banana u jqabbilhom mad-data minn varjetajiet ta’ banana minn oriġni oħrajn, u mit-tqabbil jirriżulta li l-valur tal-attività perossidada u polifenolossidasa fil-“Plátano de Canarias” huwa ħafna ogħla minn ta’ varjetajiet ta’ banana minn oriġni oħrajn; huwa għalhekk li l-banana “Plátano de Canarias” għandha ħafna iżjed tikek minn varjetajiet oħra ta’ banana, u b’hekk saru marka ta’ identità.
Fl-istess studju li jakkumpanja l-applikazzjoni għall-IĠP “Plátano de Canarias”, ġiet eżaminata l-ispeċifiċità tal-prodott mill-aspett alimentari, u wara l-analiżi globali tan-nutrijenti studjati fil-“Plátano de Canarias” u f’varjetajiet ta’ banana ta’ oriġni oħrajn, jidhru differenzi importanti: Il-“Plátano de Canarias” fiha inqas lamtu u zokkor aktar solubbli, li jżid il-ħlewwa tagħha.
Għandha wkoll aktar potassju u fosfru u inqas sodju u kalċju minn banana mkabbra xi mkien ieħor.
Dawn id-differenzi importanti jikkonfermaw il-fatt li l-“Plátano de Canarias” hija prodott differenti minn varjetajiet oħra ta’ banana mkabbra f'reġjuni oħra tad-dinja.
(Forster et al. 2002).
c)
Rabta kawżali bejn iż-żona ġeografika u l-kwalità, ir-reputazzjoni u l-fama tal-isem tal-“Plátano de Canarias”: L-applikazzjoni għar-rikonoxximent tal-Indikazzjoni Ġeografika Protetta “Plátano de Canarias” tissejjes fuq il-kwalità u fuq ir-reputazzjoni ta’ isem din il-banana.
Madankollu, it-tkabbir karatteristiku tal-“Plátano de Canarias” huwa r-riżultat tat-tlaqqigħ ta’ fatturi storiċi, naturali u umani.
L-arċipelagu tal-Kanarji jinsab faċċata tax-xatt tal-Majjistral tal-Afrika, bejn il-koordinati 27° 37′ u 29° 25′ Tramuntana.
Din is-sitwazzjoni ġeografika tfisser karatteristiċi klimatiċi li huma kklassifikati bħala klima subtropikali umda, b’temperaturi moderati u xita skarsa.
Is-sitwazzjoni tal-Gżejjer Kanarji fl-Oċean Atlantiku, fil-qalba tal-istrixxa subtropikali u fil-Lvant tal-kontinent Afrikan, tagħtihom karatteristiċi klimatiċi speċifiċi.
Il-klima taż-żona fejn jinsab l-Arċipelagu hija konsegwenza talinterazzjoni ta’ dawn iż-żewġ gruppi ta’ fatturi, li jaġixxu fuq livell differenti.
Minn banda, id-dinamika atmosferika subtropikali, u mill-banda l-oħra, il-fatt li l-parti l-kbira tal-gżejjer għandhom riljev akut, u li huma maħsula minn kurrent oċeaniku kiesaħ, qrib massa ta’ art kontinentali.